Du er her: Spar energi > Boligen > Klimaskærm og isolering > Vinduer og døre > Hvad er et vindue
Kitfaldsvinduer
Fra glas til ruder
Et vindue består grundlæggende af tre ting: rammen, glasset og ruden, der tilsammen monteres i en karm, som fastgøres i bygningen. Undtaget er vinduer, som ikke kan åbnes, her er karm og ramme det samme.
Glasset er således det materiale ruden konstrueres af, mens ruden er de felter, bestående af en eller flere sammensatte glasplader, som man monterer i vinduets ramme.
Af rudetyper har vi termoruder, forsatsruder og energiruder. Termoruder er begrebet for alle ruder, der består af flere lag glas med lufttæt forsegling mellem lagene.
Forsatsruder kan være enkeltlags-, termo- eller energiruder, der monteres på eksisterende vinduesløsninger. Det er ofte en god løsning at bruge forsatsruder i ældre bygninger, hvor de eksisterende vinduer har bevaringsværdi. Energiruder dækker over ruder, der ligesom termoruden består af flere lag glas med lufttæt forsegling mellem lagene, men hvor et eller flere af lagene har en lavemissionsbelægning. Det betyder, at solens varme kan komme igennem denne belægning, men en stor del af varmen fra huset, reflekteres tilbage i rummet.
Rammen består af en karm samt inder- og yderramme. Derudover kan især ældre vinduer såsom dannebrogsvinduet være monteret med sprosser. Tilsammen danner de vinduets kanter. Kanter er potentielle kuldebroer, derfor stiller det store krav til rammernes isoleringsevne.